
Nukleáris üzemanyag kazetta távtartó rácson alkalmazható rendhagyó keverőelem geometriák hatásának vizsgálata PIV módszerrel

Az energetikai reaktorok megjelenésétől és kereskedelmi alkalmazásától kezdve az üzembiztonság garantálása vált e berendezések fő szempontjává. Ez az irányelv kiterjed a tervezésre, kivitelezésre és az üzemeltetésre is. A megbízható termelést lehetővé tevő paraméterek közül az egyik legfontosabb és legjelentősebb a zónából történő megfelelő hőelvonás, és ennek hiányára vezethető vissza a nukleáris balesetek túlnyomó többsége. Ez biztosítja a reaktort felépítő komponensek szerkezeti integritását, nemkívánatos reakciók és elváltozások megelőzését valamint a forráskrízis elkerülését, mindezek pedig kiemelt jelentőséggel bírnak a biztonságos, szakadatlan üzemelés megvalósításában. Napjaink kereskedelmi reaktoraiban, szinte kivétel nélkül, a hőfelszabadulás üzemanyag pálcákban valósul meg. A pálcákból az atomreaktor típusának megfelelő rácsosztású üzemanyag kazettákat hoznak létre. A pálcaköteg összefogását távtartó rácsok végzik, amik a legegyszerűbb kialakításban is megzavarják az áramlást, növelik a turbulenciát ezzel a hőátadást, de az a hatás rövid távon disszipálódik. Egy helyesen megtervezett keverőelemmel kibővített távtartó rács hosszú távon növelheti ezt a hatást.
Kutatásom során különleges, összetett keverőelem geometriákat vizsgáltam kétdimenziós PIV (angolul: Particle Image Velocimetry) méréstechnika alkalmazásával. Ezzel a korszerű, beavatkozásmentes módszerrel optikai úton határozható meg folyadékokban az áramkép és áramlási jellemzők. Az általam vizsgált keverőelemeken még nem valósult meg mérés ezzel a technikával. Továbbá MIR (angolul: Matched Index of Refraction) technikával növeltem a mérés pontosságát, ami a mérőcsatornában elhelyezett különböző anyagok fénytöréséből származó torzító hatást küszöböli ki.
A rögzített adatsorok segítségével ábrázolhatók a különböző kialakítások áramlási paramétereinek kétdimenziós skalár- és vektormezői, valamint a távtartó rács után a sebességprofilok. A mérések kiértékelését követően az eredményeket összevetettem két referencia méréssel, a hagyományos, keverőelem nélküli kialakítás, valamint a jelenleg térnyerő “split” füles kialakítás eredményeivel. Kutatásom eredményei továbbá felhasználhatók lesznek a jövőben ezeken a bonyolult geometriákon végrehajtott CFD szimulációk validálására is, ami már túl nyúl ezen kutatás keretein.



